Unionin yleisen tuomioistuimen tuomio (neljäs jaosto) 6.3.2012 – FLS Plast vastaan komissio

(asia T‑64/06)

Kilpailu – Kartellit tai muut yhteistoimintajärjestelyt – Muovisten teollisuussäkkien ala – Päätös, jolla EY 81 artiklan rikkominen todetaan – Rikkomisen kesto – Sakot – Rikkomisen vakavuus – Lieventävät olosuhteet – Yhteistyö hallinnollisessa menettelyssä – Oikeasuhteisuus – Yhteisvastuu – Ne bis in idem ‑periaate

1. Kilpailu – Unionin oikeussäännöt – Rikkominen – Vastuuseen joutuminen –Emoyhtiö ja tytäryhtiöt – Taloudellinen kokonaisuus – Arviointiperusteet –Olettama siitä, että emoyhtiö käyttää ratkaisevaa vaikutusvaltaa kokonaan omistamiinsa tytäryhtiöihin – Todistamista koskeva velvollisuus on yhtiöllä, joka haluaa kumota tämän olettaman (EY 81 artiklan 1 kohta) (ks. 26–31, 52–55, 65 ja 76 kohta)

2. Kilpailu – Kartellit tai muut yhteisjärjestelyt – Osallistuminen yritysten kokouksiin, joilla on kilpailunvastainen tarkoitus – On seikka, jonka perusteella voidaan päätellä, että yritys on osallistunut päätettyyn yritysten väliseen järjestelyyn, jos se ei ole vastustanut kokouksessa tehtyjä päätöksiä – Sillä, että yrityksen edustaja ei ollut ilmoittanut yritykselle kokousten kilpailunvastaisesta luonteesta, ei ole merkitystä (EY 81 artiklan 1 kohta) (ks. 68 ja 69 kohta)

3. Kilpailu – Sakot – Yrityksen omaan toimintaan perustuva arviointi – Sillä, että toiselle taloudelliselle toimijalle ei ole määrätty rangaistusta, ei ole vaikutusta (EY 81 artiklan 1 kohta; neuvoston asetuksen N:o 1/2003 23 artiklan 2 kohta) (ks. 88 kohta)

4. Kilpailu – Sakot – Sakkojen määrä – Sakkojen suuruuden määrittämisperusteet – Rikkomisen kuluessa useaan otteeseen luovutettu yritys – Useat peräkkäiset emoyhtiöt – Saman laskentapohjan osoittaminen kaikille emoyhtiölle – Emoyhtiöt ovat yhteisvastuussa kokonaismäärästä, joka saa ylittää tytäryhtiölle määrätyn sakon määrän (EY 81 artiklan 1 kohta; neuvoston asetuksen N:o 1/2003 23 artiklan 2 kohta; komission tiedonanto 98/C 9/03) (ks. 99–102 kohta)

5. Kilpailu – Sakot – Sakkojen määrä – Sakkojen suuruuden määrittämisperusteet – Rikkomisen vakavuus – Lieventävät olosuhteet – Yrityksen passiivisuus tai seurailijan asema – Arviointiperusteet (EY 81 artiklan 1 kohta; neuvoston asetuksen N:o 1/2003 23 artiklan 2 kohta; komission tiedonannon 98/C 9/03 3 kohdan ensimmäinen luetelmakohta) (ks. 124–127 kohta)

6. Kilpailu – Sakot – Sakkojen määrä – Sakkojen suuruuden määrittäminen – Enimmäismäärän laskeminen – Huomioon otettava liikevaihto – Sellaisten yhtiöiden yhteenlaskettu liikevaihto, jotka muodostavat yrityksenä toimivan taloudellisen yksikön – Rajat (EY 81 artiklan 1 kohta, neuvoston asetuksen N:o 1/2003 23 artiklan 2 kohta; komission tiedonannon 98/C 9/03 5 kohta) (ks. 135–138 ja 140 kohta)

7. Kilpailu – Sakot – Sakkojen määrä – Sakkojen suuruuden määrittämisperusteet – Varoittavaisuus – Varoittava vaikutus sekä rikkomiseen syyllistyneeseen yritykseen että kolmansiin nähden – Mahdollisuus määrätä sakko yritykselle, joka ei enää toiminut kyseisillä markkinoilla päätöksen tekoaikaan (EY 81 artiklan 1 kohta; neuvoston asetuksen N:o 1/2003 23 artiklan 2 kohta) (ks. 146 ja 147 kohta)

8. Kilpailu – Sakot – Sakkojen määrä – Sakkojen suuruuden määrittäminen – Sakon määräämättä jättäminen tai alentaminen rikkomiseen syyllistyneen yrityksen yhteistyön perusteella – Edellytykset – Emoyhtiö ja tytäryhtiöt – Näiden yhtiöiden yhteistyö arvioidaan yksilöllisesti (EY 81 artiklan 1 kohta; neuvoston asetuksen N:o 1/2003 23 artiklan 2 kohta; komission tiedonannon 96/C 207/04 D kohdan 2 alakohta) (ks. 163–166 ja 168–176 kohta)

Aihe

Ensisijaisesti vaatimus [EY] 81 artiklan mukaisesta menettelystä (asia COMP/F/38.354 – Teollisuussäkit) 30.11.2005 tehdyn komission päätöksen K (2005) 4634 lopullinen kumoamiseksi osittain ja toissijaisesti vaatimus kantajalle kyseisellä päätöksellä määrätyn sakon alentamiseksi

Ratkaisu

1) [EY] 81 artiklan mukaisesta menettelystä (asia COMP/F/38.354 – Teollisuussäkit) 30.11.2005 tehty komission päätös K (2005) 4634 kumotaan siltä osin kuin siinä katsotaan, että FLS Plast A/S on vastuussa kyseisen päätöksen 1 artiklan 1 kohdassa tarkoitetusta yhtenä kokonaisuutena pidettävästä jatketusta kilpailusääntöjen rikkomisesta 31.12.1990–31.12.1991.

2) Määräksi, jonka FLS Plast on velvollinen maksamaan yhteisvastuullisesti päätöksen K (2005) 4634 2 artiklan f alakohdan nojalla, vahvistetaan 14,45 miljoonaa euroa.

3) Kanne hylätään muilta osin.